Facebook har indgivet en politianmeldelse, der har bragt over 1.000 unge danske i fedtefadet, idet de har delt videoer på nettet, der indeholder børneporno.

Det er Facebook selv, der har stillet det redskab til rådighed, som har gjort det muligt for de unge at foretage den handling, der har bragt dem en sigtelse på halsen. Facebook har arbejdet for at opnå en stor trafik på deres tjenester, herunder også en mindre lødig trafik. Som udbyder har Facebook været bekendt med den aktivitet, de unge danskere har udøvet.

En person, der udlåner en pistol til en røver, bliver i Danmark straffet for medvirken. I det foreliggende tilfælde har Facebook medvirket til de unges spredning af den anførte børneporno. Det er dog ikke realistisk, at det vil lykkes dansk politi at få Facebook bragt til ansvar.